paragraph_text: NBA 2007./08. bila je 62. sezona američko-kanadske profesionalne košarkaške lige. Regularna sezona je započela 30. listopada 2007. i, nakon 1,230 odigranih utakmica, završila 16. travnja 2008. Doigravanje je započelo tri dana kasnije, a pobjedu u NBA finalu odnijeli su Boston Celticsi ukupnim rezultatom serije 4-2. Prvi izbor drafta, od strane Portland Trail Blazersa, bio je Greg Oden, ali zbog ozljede koljena, propustio je cijelu sezonu. Nagradu za novaka godine osvojio je, drugi izbor drafta, Kevin Durant dok je Kobe Bryant osvojio nagradu za najkorisnijeg igrača lige, a Paul Pierce nagradu za najkorisnijeg igrača NBA finala.